b"\n_START_ARTICLE_\nMoci\xc3\xb3 de censura constructiva\n_START_PARAGRAPH_\nLa moci\xc3\xb3 de censura constructiva (en alemany, konstruktives Misstrauensvotum, \xc2\xabvot de censura constructiu\xc2\xbb) \xc3\xa9s una variant de la cl\xc3\xa0ssica moci\xc3\xb3 de censura dels sistemes de govern parlamentaris en la qual el parlament nom\xc3\xa9s pot retirar la confian\xc3\xa7a al primer ministre (for\xc3\xa7ant per tant la caiguda del seu govern) si i nom\xc3\xa9s si ja ha estat pr\xc3\xa8viament triat un successor per una majoria de vots, enfortint d'aquesta manera l'estabilitat del govern._NEWLINE_Aquest concepte va ser originalment inventat a Alemanya despr\xc3\xa9s de la Segona Guerra Mundial per la Llei fonamental d'Alemanya (Grundgesetz), que impedeix qualsevol coalici\xc3\xb3 circumstancial (o \xc2\xabcoalici\xc3\xb3 d'extrems\xc2\xbb) entre parts que, un cop aprovada la moci\xc3\xb3 de censura, no es poden posar d'acord sobre el nom del nou cap de govern (aquesta va ser una conseq\xc3\xbc\xc3\xa8ncia directa de la inestabilitat governamental de la Rep\xc3\xbablica de Weimar, on els comunistes i els nazis formaven aliances circumstancials per enderrocar els successius governs a un ritme fren\xc3\xa8tic)._NEWLINE_En l'actualitat tamb\xc3\xa9 \xc3\xa9s usat a Alb\xc3\xa0nia, Arm\xc3\xa8nia, B\xc3\xa8lgica, Eslov\xc3\xa8nia, Espanya, Hongria, Israel (amb algunes modificacions espec\xc3\xadfiques), Lesotho, Nepal i Pol\xc3\xb2nia.\n_START_SECTION_\nLa moci\xc3\xb3 de censura constructiva de 1972\n_START_PARAGRAPH_\nEl 27 d'abril de 1972 va tenir lloc un intent per destituir el llavors canceller federal Willy Brandt del Partit Socialdem\xc3\xb2crata d'Alemanya (Sozialdemokratische Partei Deutschlands, SPD), i empla\xc3\xa7ar en el seu alt c\xc3\xa0rrec a Rainer Barzel, en aquell moment l\xc3\xadder del principal partit d'oposici\xc3\xb3, la Uni\xc3\xb3 Dem\xc3\xb2crata Cristiana d'Alemanya (Christlich Demokratische Union Deustchlands, CDU). No obstant aix\xc3\xb2, l'intent va fracassar per un marge de nom\xc3\xa9s dos vots._NEWLINE_Aquest intent va ser sorprenent, perqu\xc3\xa8 en aquest moment era conegut p\xc3\xbablicament que diversos membres de la coalici\xc3\xb3 entre SPD i el Partit Democr\xc3\xa0tic Lliure (Freie Demokratische Partei, FDP), alian\xc3\xa7a que havia portat a Brandt al poder, s'oposaven fortament a la conciliadora Ostpolitik (\xc2\xabPol\xc3\xadtica de l'Est\xc2\xbb, en refer\xc3\xa8ncia a la llavors obertura germano-occidental a la comunista Alemanya Oriental en particular i al bloc sovi\xc3\xa8tic en general). En aquest ambient pol\xc3\xadtic, el govern ja no tenia una clara majoria, en particular despr\xc3\xa9s que diversos diputats s'haguessin passat a l'oposici\xc3\xb3._NEWLINE_Matem\xc3\xa0ticament l'oposici\xc3\xb3 hauria d'haver obtingut una majoria de 250 vots, comparats amb els vots 246 a favor de la coalici\xc3\xb3 governant; per tant, en teoria tenia un m\xc3\xa9s dels 249 necessaris per destituir a Brandt del seu c\xc3\xa0rrec. No obstant aix\xc3\xb2, la votaci\xc3\xb3 en q\xc3\xbcesti\xc3\xb3 va ser bastant travada i va estar influ\xc3\xafda per diferents mogudes t\xc3\xa0ctiques; encara que era secret, el vot de la coalici\xc3\xb3 de la CDU va ser exposat per una coalici\xc3\xb3 que en part es va abstenir de votar. Al final, en la votaci\xc3\xb3 efectiva, nom\xc3\xa9s es van acabar emetent 260 vots: 247 a favor del \xc2\xabs\xc3\xad\xc2\xbb, 10 pel \xc2\xabno\xc2\xbb i 3 abstencions. Aviat es va tornar evident que calia buscar els vots que faltaven dins de les pr\xc3\xb2pies files de la CDU._NEWLINE_Al juny de 1973, el membre de la CDU Julius Steiner va admetre davant el conegut setmanari pol\xc3\xadtic germano-occidental Der Spiegel (El Mirall) que s'havia abstingut de votar. M\xc3\xa9s tard va afirmar haver rebut 50.000 DM d'una de les llavors principals figures del SPD, Karl Wienand. Leo Wagner, membre de la Uni\xc3\xb3 Social Cristiana de Baviera (Christlich-Soziale Union in Bayern, CSU), va ser susp\xc3\xa8s per haver suposadament rebut un suborn, encara que en el seu cas no va poder trobar-se prova o evid\xc3\xa8ncia concloent en contra seu._NEWLINE_Despr\xc3\xa9s de la reunificaci\xc3\xb3 alemanya de 1990, es va aclarir que els diners de suborn que s'havien ofert a diversos pol\xc3\xadtics de la CDU havia provingut del la Stasi, el ministeri de seguretat i policia pol\xc3\xadtica de la llavors Alemanya Oriental comunista. De fet, el govern germ\xc3\xa0nic oriental d'Erich Honecker, al poder des de feia un any, veia naturalment amb molt bons ulls la continuaci\xc3\xb3 de Brandt al poder i de l'Ostpolitik que aquest \xc3\xbaltim havia llan\xc3\xa7at. Aix\xc3\xb2 seria ir\xc3\xb2nic en certa manera, que ja que en l'actualitat alguns veuen a l'Ostpolitik de Brandt com un dels passos que van contribuir a l'eventual implosi\xc3\xb3 dels r\xc3\xa8gims comunistes de l'Est europeu entre 1989 i 1991._NEWLINE_No obstant aix\xc3\xb2, com el govern ja no gaudia del suport de la majoria del Parlament, el 22 de setembre el canceller Brandt va proposar una moci\xc3\xb3 de confian\xc3\xa7a al Bundestag, la qual va perdre \xc2\xabintencionalment\xc2\xbb per aix\xc3\xad obrir pas a la realitzaci\xc3\xb3 de les eleccions federals de 1972 a l'Alemanya Occidental.\n_START_SECTION_\nLa moci\xc3\xb3 de censura constructiva de 1982\n_START_PARAGRAPH_\nL'1 d'octubre de 1982, Helmut Schmidt va ser reeixidament remogut del seu c\xc3\xa0rrec de canceller federal de l'Alemanya Occidental en favor de Helmut Kohl, marcant la fi de la fins llavors govern de coalici\xc3\xb3 entre el socialdem\xc3\xb2crata SPD i el FDP._NEWLINE_Aquesta moci\xc3\xb3 de censura constructiva no va ser tan \xc2\xabt\xc3\xa8cnicament for\xc3\xa7ada\xc2\xbb com l'anterior, ja que aquesta vegada estava clar que el FDP volia canviar-se de b\xc3\xa0ndol i establir una nova coalici\xc3\xb3, ara amb la CDU, i ja es trobava realitzant negociacions al respecte per quan es va produir la votaci\xc3\xb3. De fet, el FDP ja no estava satisfet amb la pol\xc3\xadtica econ\xc3\xb2mica implementada pel socialdem\xc3\xb2crata SDP, i al mateix temps aquest \xc3\xbaltim estava experimentant divisions internes sobre la decisi\xc3\xb3 de l'OTAN (a partir del renovat anticomunisme del president estatunidenc Ronald Reagan) d'instal\xc2\xb7lar m\xc3\xadssils nuclears d'abast mitj\xc3\xa0 (MRBMs) en el territori d'Alemanya Occidental, per eventualment fer front als m\xc3\xadssils sovi\xc3\xa8tics instal\xc2\xb7lats a Alemanya Oriental. Malgrat en aquestes condicions de certa debilitat de la coalici\xc3\xb3 governant, la votaci\xc3\xb3 nom\xc3\xa9s va ser reeixida per un esc\xc3\xa0s marge de 7 vots. Per obtenir una majoria m\xc3\xa9s clara al Bundestag (la qual cosa semblava estar a l'abast segons les enquestes), despr\xc3\xa9s de la votaci\xc3\xb3, Helmut Kohl va demanar una moci\xc3\xb3 de confian\xc3\xa7a en la qual la nova coalici\xc3\xb3 CDU-FDP va votar intencionadament en contra del nou Canceller Federal que acabaven d'elegir._NEWLINE_Aquest \xc2\xabtruc\xc2\xbb permetia la dissoluci\xc3\xb3 del Bundestag segons el que disposa al respecte per l'article 68 de la Llei Fonamental (vegeu m\xc3\xa9s amunt). Tanmateix, aquesta acci\xc3\xb3 esperava una decisi\xc3\xb3 al respecte per part del Tribunal Constitucional, la qual, en una sent\xc3\xa8ncia judicial de dubtosa utilitat per a aquest moment, va defensar la legalitat d'aquesta moguda per\xc3\xb2 va definir criteris m\xc3\xa9s estrictes per a aquest tipus de fusions en el futur._NEWLINE_Despr\xc3\xa9s de tot, el llavors nou Busdestag ja havia estat triat a partir de l'elecci\xc3\xb3 federal alemanya de mar\xc3\xa7 de 1983, la qual duraria fins als temps de l'Alemanya reunificada. De fet, aquesta forta majoria parlament\xc3\xa0ria a favor de la coalici\xc3\xb3 encap\xc3\xa7alada per la CDU es mantindria durant 15 anys, fins a les eleccions generals de 1998, en les quals va tornar al poder el socialdem\xc3\xb2crata SDP, de la m\xc3\xa0 de Gerhard Schr\xc3\xb6der.\n_START_SECTION_\nLa moci\xc3\xb3 de confian\xc3\xa7a contra Gerhard Schr\xc3\xb6der de 2005\n_START_PARAGRAPH_\nEl 22 de maig de 2005, despr\xc3\xa9s que el SPD perd\xc3\xa9s davant dels dem\xc3\xb2crates cristians (CDU) en les eleccions federals (land) a Rin del Nord-Westf\xc3\xa0lia, el canceller Gerhard Schr\xc3\xb6der va anunciar que convocaria eleccions federals \xc2\xabtan aviat com fos possible\xc2\xbb. En aquest cas, no es va utilitzar la moci\xc3\xb3 de censura constructiva (article 67); en lloc d'aix\xc3\xb2 es va fer una moci\xc3\xb3 de confian\xc3\xa7a (article 68) contra el canceller Schr\xc3\xb6der. Schr\xc3\xb6der va ser derrotat al Bundestag l'1 de juliol de 2005 per 151 a 296 (amb 148 abstencions), despr\xc3\xa9s que Schr\xc3\xb6der inst\xc3\xa9s als membres que no votessin pel seu govern per provocar noves eleccions. Una vegada m\xc3\xa9s, el Tribunal Constitucional va permetre aquesta moci\xc3\xb3 de confian\xc3\xa7a i el President Federal va dissoldre el Bundestag d'acord amb l'article 68 de la Llei Fonamental._NEWLINE_Les eleccions federals alemanyes de 2005 es van celebrar el 18 de setembre. Despr\xc3\xa9s de les eleccions, ni la coalici\xc3\xb3 SPD-Green de Schr\xc3\xb6der, ni l'alian\xc3\xa7a entre la CDU / CSU, ni la FDP liderada per Angela Merkel van aconseguir una majoria al parlament. El 10 d'octubre es va anunciar que les parts havien acordat formar una gran coalici\xc3\xb3. Schr\xc3\xb6der va acordar cedir la cancelleria a Merkel, per\xc3\xb2 el SPD tindria la majoria de c\xc3\xa0rrecs governamentals i mantindria un control considerable de les pol\xc3\xadtiques governamentals. Merkel va ser triada cancellera el 22 de novembre.\n_START_SECTION_\nHist\xc3\xb2ria del seu \xc3\xbas\n_START_PARAGRAPH_\nAl mar\xc3\xa7 de 2009, el primer ministre Ferenc Gyurcs\xc3\xa1ny va anunciar que lliuraria el seu c\xc3\xa0rrec al pol\xc3\xadtic amb m\xc3\xa9s suport per part dels partits amb representaci\xc3\xb3 important dins el llavors parlament d'Hongria. L'Alian\xc3\xa7a dels Dem\xc3\xb2crates Lliures (Szabad Demokrat\xc3\xa1k Sz\xc3\xb6vets\xc3\xa9ge, SZDSZ) es va oposar a la majoria dels candidats per a Primer Ministre proposats pels parlamentaris del Partit Socialista Hongar\xc3\xa8s (Magyar Szocialista P\xc3\xa1rt, MSZP), per\xc3\xb2 el 30 de mar\xc3\xa7 de 2009 Gordon Bajnai es va enginyar per aconseguir el suport de tots dos partits._NEWLINE_El 14 d'abril va tenir lloc una moci\xc3\xb3 de censura constructiva contra Gyurcs\xc3\xa1ny, despr\xc3\xa9s de la qual Bajnai va esdevenir el nou primer ministre del pa\xc3\xads.\n_START_SECTION_\nLa Llei Fonamental d'Hongria\n_START_PARAGRAPH_\nL'actual Llei Fonamental d'Hongria (la nova Constituci\xc3\xb3 d'Hongria adoptada el 2011) t\xc3\xa9 disposicions similars que permeten nom\xc3\xa9s una moci\xc3\xb3 de censura constructiva amb la majoria absoluta dels membres de l'Assemblea Nacional._NEWLINE_Article 21._NEWLINE_1. Una cinquena part dels membres de l'Assemblea Nacional poden, juntament amb la designaci\xc3\xb3 d'un candidat per a oficiar de primer ministre, presentar per escrit una moci\xc3\xb3 de censura contra contra el Primer Ministre._NEWLINE__NEWLINE_2. Si l'Assemblea Nacional recolza la moci\xc3\xb3 de censura, expressa la seva manca de confian\xc3\xa7a en el Primer Ministre i elegeix simult\xc3\xa0niament la persona proposada per al c\xc3\xa0rrec de primer ministre en la moci\xc3\xb3 de censura. Per tal decisi\xc3\xb3 de l'Assemblea Nacional, es requereixen els vots de m\xc3\xa9s de la meitat dels membres de l'Assemblea Nacional._NEWLINE__NEWLINE_3. El Primer Ministre pot presentar una moci\xc3\xb3 de confian\xc3\xa7a. L'Assemblea Nacional pot expressar la seva falta de confian\xc3\xa7a en el Primer Ministre si m\xc3\xa9s de la meitat dels membres de l'Assemblea Nacional no recolzen al Primer Ministre en la votaci\xc3\xb3 de confian\xc3\xa7a proposada pel Primer Ministre._NEWLINE__NEWLINE_4. El Primer Ministre pot proposar que la votaci\xc3\xb3 sobre una proposta presentada pel Govern sigui simult\xc3\xa0niament un vot de confian\xc3\xa7a. L'Assemblea Nacional expressa la seva falta de confian\xc3\xa7a en el Primer Ministre si no d\xc3\xb3na suport a la proposta presentada pel Govern._NEWLINE__NEWLINE_5. L'Assemblea Nacional decidir\xc3\xa0 la q\xc3\xbcesti\xc3\xb3 de la confian\xc3\xa7a despr\xc3\xa9s del tercer dia, per\xc3\xb2 no m\xc3\xa9s tard de vuit dies despr\xc3\xa9s de la presentaci\xc3\xb3 de la moci\xc3\xb3 de censura o de la moci\xc3\xb3 del primer ministre d'acord amb els par\xc3\xa0grafs 3 o 4._NEWLINE_ \xe2\x80\x94 Llei Fonamental d'Hongria de 2011"